मुनस्यारी के उपजिलाधिकारी एसएन गोस्वामी ने बताया कि बारिश के कारण खराब हुए हालात से निपटने के लिए 17 से ज्यादा टीमें राहत और बचाव अभियान में लगी हैं और इनमें से नौ टीमें अकेले मुनस्यारी में ही हैं. गोस्वामी ने कहा कि हमने मुनस्यारी—थल मोटर मार्ग पर सड़क साफ करने के लिए रात ढाई बजे से दो जेसीबी लगा दी हैं और आज शाम तक यह मार्ग साफ हो जायेगा. उन्होंने बताया कि बारिश से एक निजी कंपनी के पांच मेगावाट के पनबिजली घर को भी कुछ नुकसान हुआ है जबकि भारी बारिश से उफनाई गौरी नदी में स्थानीय व्यापारियों के दो वाहन भी बह गये.